ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ກອງປະຊຸມເວທີປຶກສາຫາລືເຈົ້າແຂວງແລວທາງເສດຖະກິດອະນຸພາກພື້ນແມ່ນ້ຳຂອງ ຫຼື GMS 2018 ໄດ້ໄຂຂຶ້ນຢູ່ນະຄອນຄຸນໝິງແຂວງຢຸນນານຈີນໃນວັນທີ 12 ມິຖຸນານີ້. ໂດຍຜູ້ຕາງໜ້າລະດັບແຂວງແລະນະຄອນທີ່ກ່ຽວຂ້ອງຂອງຫຼາຍປະເທດເຊັ່ນ:ຈີນ,ກຳປູເຈຍ,ລາວ,ມຽນມາ,ໄທແລະຫວຽດນາມເປັນຕົ້ນກໍ່ຄືຜູ້ຊ່ຽວຊານທະນາຄານພັດທະນາອາຊີຫຼື ADB ໄດ້ເຂົ້າຮ່ວມກອງປະຊຸມເວທີປຶກສາຫາລືຄັ້ງນີ້.
ຫົວຂໍ້ຕົ້ນຕໍຂອງກອງປະຊຸມທີ່ຈະດຳເນີນເປັນເວລາ 4 ວັນຄັ້ງນີ້ແມ່ນ “ຊຸກຍູ້ການພົວພັນຄູ່ຮ່ວມໄລຍະຍາວນານທີ່ຖືໂຄງການເປັນທິດນຳຢ່າງຮອບດ້ານ”. ໃນພິທີໄຂ, ທ່ານ ຢວນເສີງຟ່າ ເຈົ້າແຂວງແຂວງຢຸນນານໄດ້ໃຫ້ຂໍ້ສະເໜີຈຸດສຸມກ່ຽວກັບການລົງເລິກການຮ່ວມມືໃນ 3 ດ້ານຄື: ພະລັງງານ,ກະສິກຳແລະການທ່ອງທ່ຽວສີຂຽວ ໂດຍປິ່ນອ້ອມຫົວຂໍ້ຕົ້ນຕໍຂອງເວທີປຶກສາຫາລືຄັ້ງນີ້ແລະກາຍເປັນຈຸດເດັ່ນໃນລະດັບສາກົນທີ່ແຂວງຢຸນນານພວມສຸມທຸກຄວາມພະຍາຍາມສ້າງຂຶ້ນຄື: “ພະລັງງານສີຂຽວ” “ອາຫານສີຂຽວ”ແລະ“ຈຸດໝາຍປາຍທາງຂອງຊີວິດການເປັນຢູ່ສີຂຽວ”,ໃນນັ້ນລວມທັງ: ດຳເນີນການຮ່ວມມືດ້ານໂຄງການພະລັງງານໄຟຟ້າທີ່ສຳຄັນແລະຂະໜາດໃຫຍ່,ຊຸກຍູ້ການຮ່ວມມືດ້ານພະລັງງານສະອາດ;ຊຸກຍູ້ການພັດທະນາກະສິກຳທັນສະໄໝທີ່ມີຄຸນນະພາບສູງ,ຊຸກຍູ້ການເຊື່ອມຕໍ່ດ້ານການສະໜອງແລະຄວາມຕ້ອງການຂອງຜະລິດຕະພັນກະສິກຳທີ່ມີຄຸນນະພາບສູງລະຫວ່າງພາກພື້ນໃຫ້ມີປະສິດທິຜົນແລະມີຄວາມສະດວກກວ່າເກົ່າ;ຮ່ວມກັນຊຸກຍູ້ການພັດທະນາຂະແໜງການຮັກສາສຸຂະພາບຄົບວົງຈອນ,ເພີ່ມທະວີການຮ່ວມມືດ້ານການບໍລິການການທ່ອງທ່ຽວ,ຍົກລະດັບການຮ່ວມມືດ້ານການທ່ອງທ່ຽວຂ້າມແດນໃຫ້ສູງຂຶ້ນ.